สมเด็จพระเจ้าอยู่หัว โปรดเกล้าฯ ให้ผู้ว่าราชการจังหวัดนราธิวาสเชิญดอกไม้และสิ่งของพระราชทาน  ถวายแด่พระสงฆ์ที่ได้รับบาดเจ็บจากเหตุการณ์ความไม่สงบในพื้นที่จังหวัดนราธิวาส
วันนี้ (19 ม.ค. 62) เวลา 15.00 น. ที่โรงพยาบาลสุไหงโก-ลก จังหวัดนราธิวาส สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงพระกรุณาโปรดเกล้าโปรดกระหม่อมให้ นายเอกรัฐ หลีเส็น ผู้ว่าราชการจังหวัดนราธิวาส เชิญดอกไม้พระราชทาน จำนวน 2 แจกัน และเชิญตะกร้าสิ่งของพระราชทาน จำนวน 2 ตะกร้า ไปถวายแด่พระสงฆ์ จากเหตุการณ์คนร้ายใช้อาวุธปืนสงครามและปืนพกยิงใส่วัดรัตนานุภาพ หมู่ที่ 2 ตำบลโต๊ะเด็ง อำเภอสุไหงปาดี จังหวัดนราธิวาส เมื่อวันที่ 18 มกราคม 2562 โดยพระสงฆ์ที่ได้รับบาดเจ็บเข้ารับการรักษา ณ โรงพยาบาลสุไหงโก-ลก ขณะนี้อาการดีขึ้นตามลำดับ แต่ยังคงต้องอยู่ในความดูแลของแพทย์ ซึ่งการได้รับพระราชทานดอกไม้และตะกร้าเยี่ยมครั้งนี้ ยังความปลาบปลื้มและซาบซึ้งในพระมหากรุณาธิคุณเป็นล้นพ้นอย่างหาที่สุดมิได้ ที่ทรงมีต่อพระสงฆ์ที่ได้รับบาดเจ็บและครอบครัวเป็นอย่างยิ่ง